योङ स्टार विजयी
नवलपरासी ११ लाई ३–२ ले हराउँदै बिहीबार तिलोत्तमा–६ कुञ्जलापुरमा सुरु ३३ औं झरना रनिङ सिल्डमा योङस्टार क्लब घोडाहाले विजयी सुरुआत गरेको छ । मध्यान्तरअघि प्रभावशाली प्रदर्शन गर्दै योङ स्टारले विदेशी खेलाडी यानिकको गोलमा अग्रता लिएको थियो । 
रूपन्देही — नवलपरासी ११ लाई ३–२ ले हराउँदै बिहीबार तिलोत्तमा–६ कुञ्जलापुरमा सुरु ३३ औं झरना रनिङ सिल्डमा योङस्टार क्लब घोडाहाले विजयी सुरुआत गरेको छ । मध्यान्तरअघि प्रभावशाली प्रदर्शन गर्दै योङ स्टारले विदेशी खेलाडी यानिकको गोलमा अग्रता लिएको थियो ।  नवलपरासीका रक्षापंक्तिका खेलाडीले बल नियन्त्रणमा लिन चुकेपछि यानिकले गोल गरे । लगत्तै काउन्टर एट्याकमा नवलपरासी खेलाडीको प्रहार चुकेको थियो । त्यसपछि खेल प्रतिस्पर्धात्मक बन्यो । योङ स्टारका विश्वास श्रेष्ठले मध्यान्तरअघि दोस्रो गोल गरे । नवलपरासीका डिफेन्डरको शरीरमा लागेर फर्केको बललाई उनले गोल गरेका थिए । मध्यान्तरपछि नवलपरासी खेलमा फर्केको थियो । बल नियन्त्रणमा राखे पनि खेलाडी फिनिसिङमा चुकेका थिए । मध्यान्तरपछि काउन्टर एट्याकमा पाएको बललाई पेनाल्टी बक्सबाहिरबाट ड्रिब्लिङ गर्दै योङ स्टारका यानिकले व्यक्तिगत दोस्रो तथा टिमका लागि तेस्रो गोल गरे । त्यसपछि नवलपरासीका सुवास परियारले आकर्षक गोल गरे । उनले पेनाल्टी बक्समा पाएको बलमा गोल गरेका हुन् । लगत्तै योङ स्टारका रक्षापंक्तिका खेलाडीले बल फर्काउन खोज्दा ह्यान्ड भयो । त्यसमा प्राप्त पेनाल्टीलाई नवलपरासीका सुवर्ण क्षेत्रीले सदुपयोग गरेपछि गोलअन्तर कम भयो । अन्तिमसम्म दबदबा कायम गरे पनि नवलपरासी थप गोल गर्न नसकेपछि पराजित हुँदै बाहिरिएको छ । असोज १८ सम्म हुने प्रतियोगितामा प्रदेशका १६ टिम सहभागी छन् । विजेताले ३ लाख १० हजार र उपविजेताले १ लाख ५५ हजार रुपैयाँ पुरस्कार पाउने छन् । सेमिफाइनल पराजितले समान २५ हजार पाउनेछन् । नेपाल ओलम्पिक कमिटीका नवनिर्वाचित सदस्य दीर्घबहादुर केसी (कुमार) ले स्पर्धाको उद्घाटन गरेका थिए ।